Boekresensies: Lemoenseisoen en Sjokoladesoene deur Kristel Loots | LitNet
Boekresensies: Lemoenseisoen en Sjokoladesoene deur Kristel Loots
Juliana Coetzer Resensies 2016-06-14
Lemoenseisoen deur Kristel Loots, ISBN: 9780799377590
Sjokoladesoene deur Kristel Loots, EAN: 9780799377606
Ek is 'n voorstander van gesonde dissosiasie. Daardie ding wat 'n mens saans doen ná 'n dag se harde werk wanneer jy voor die televisie neerval en jou aan 'n storie oorgee waaroor jy nie hoef te dink nie. Die oomblik wat jy so te sê vergeet wie jy is en waar jy vandaan kom.
Ek wil nie altyd met iemand in 'n storie identifiseer nie – soms moet hulle baie ver van my verwyder wees sodat ek net kan afskakel en oor niemand bekommerd hoef te wees nie. Dit is die rede hoekom ek die onvergeeflike sonde doen en sommer in die helfte van 'n boek, die einde lees net om van die spanning ontslae te raak sodat ek die boek oomblik vir oomblik, sin vir sin, kan geniet.
Toe Lemoenseisoen en Sjokoladesoene van Kristel Loots op my lessenaar beland, het ek my reggemaak vir lekkerleesstories wat nie spanning in my oplaai waaroor ek ná die tyd nog loop en worstel nie. Dit is toe ook so. Dit is 'n lees wat jou nie met 'n swaar gemoed in 'n woestyn van emosies los nie.
Elke storie het 'n goeie afsluiting, natuurlik met die liefde wat seëvier. Dit het 'n mens ook nodig – die veiligheid en voorspelbaarheid van 'n boek se verloop sodat jy nie nodig het om daaroor ook te stres nie. Asof die lewe jou nie genoeg stres gee om te hanteer nie, is daar oorgenoeg boeke wat 'n mens in die dal van doodskaduwee los.
Soms wil 'n mens net weggevoer word na die utopie van liefde en jou verbeel dit is presies hoe dit in die werklike lewe gebeur. Kristel Loots kry dit reg om met haar liefdesromans 'n mens weer in die genot van liefhê en die oorgawe aan die liefdesdaad te laat glo.
Hiervan gepraat: Baie duidelik het ek nie tred gehou met die hedendaagse liefdesroman nie. 'n Heerlike, smaakvolle stuk erotika maak deel uit van haar boeke. Loots se stories loop op na 'n klimaks (woordspeling so bedoel), maar nie sonder 'n morele kode wat sy daarby inwerk nie. As leser kom jy agter die sekstonele is nie net ter wille van die erotika of omdat dit mode is nie, maar 'n natuurlike vloei uit die verhouding van twee mense wat mekaar liefhet.
O my goeiste, die tonele wat sy in jou kop agterlaat! Al wat ek kan sê, is: lees Loots se boeke as jou verhouding so effens vervelig geraak en 'n opkikkering nodig het.
In Lemoenseisoen lees ons van Suzy, die predikantsvrou wie se huwelik met die stywe, vaal Frederick juis die opkikkering nodig het. 'n Mens kry dadelik 'n idee van die toestand van hul huwelik toe sy met haar verleidelike nagrok op sy lessenaar voor hom gaan sit terwyl hy besig is om preek te skryf (ter verdediging: blykbaar die mees ongepaste tyd vir 'n predikant) en hom probeer verlei. Haar man, wat al lankal nie meer by haar in dieselfde bed slaap nie, wuif haar weg.
"Vir Frederick was sy 'n meubelstuk, handig genoeg, maar nie kosbaar genoeg om af en toe te poleer nie. 'n Tafel of 'n stoel wat kon praat, wat om sy ore kon kerm en op 'n ongeleë tyd na 'n quickie verlang het. Dis al."
Suzy voel verwerp deur Frederick, met wie sy nie meer 'n emosionele verhouding het nie, asook hulle enigste dogter, wat met 'n heelwat ouer geskeide man uitgaan en haar rug op haar ma se teregwysings draai. Boonop het Suzy 'n geheim wat sy uit haar verlede met haar saamdra.
By 'n sosiale geleentheid ontmoet Suzy die suksesvolle, aantreklike Dante del Marco met die voorliefde vir lemoene. Toe sy hoor hy het 'n persoonlike assistent nodig wat saam met hom Londen toe moet reis vir 'n sakeaangeleentheid, dring sy haar op aan hom. Sy wil die werk hê, want haar geheim se oorsprong is in Londen. Dante word haar gratis vlugkaartjie na Londen. Maar sy het nie rekening gehou met die liefde nie en kort voor lank is sy verlief op haar werkgewer.
Toe Suzy boonop op haar man afkom waar hy die orrelis se hand net te lank vashou, stel sy 'n egskeiding voor en neem selfloos die skuld op haar voor die kerkraad en gemeentelede. Hulle moes in elk geval nooit getrou het nie, sê Suzy vir die protesterende Frederick, wat die beeld na buite probeer volhou ongeag die liefdelose huwelik wat weens sentimentele redes voltrek is.
Suzy gaan saam Londen toe, waar die liefde tussen haar en Dante gedy, terwyl sy haar verlede oopkrap en die persoon vind na wie sy haar lewe lank soek.
Die storie is nie sonder diepte nie. Dit vertel van Mooi Marie, Suzy se ma wat mans te maklik in haar lewe en bed toelaat. "Mooi Marie is nog mooi; dit vat net langer om dit raak te sien." En van die effek van 'n buite-egtelike swangerskap in die tyd toe die kerk sensuur toegepas het en 'n aborsie net in die buiteland gedoen kon word.
Dit vertel wat geheime aan mense doen. Die storie is nie verwyder van die werklikheid nie en net wanneer jy dink dit is maklike leesstof waarin jy kan wegraak tussen die liefde en belustigheid, kom vat dit aan jou wanneer jy met 'n karakter identifiseer en skielik is daar ooreenstemmings wat net te na aan jou eie lyf is.
Maklike lees? Miskien, maar met 'n goeie skoot afwagting. Gelukkig is dit steeds nie nodig om halfpad deur na die einde te blaai nie – die spanning is een wat jy kan hanteer, want 'n gelukkige einde is om die draai.
Soos in Lemoenseisoen is daar in Sjokoladesoene ook 'n dieper tema en hierdie een is bekend met baie van ons, naamlik kos en die soms ongesonde liefde daarvoor. Jessie en haar suster, Debbie, se swak verhouding met kos het sy ontstaan by hulle ma, wat haar dogters van kleins af geweeg en kos van hulle weerhou het om te verseker dat haar kinders se figure perfek is. Die gevolg is dat die volwasse Jessie haar troos by sjokolade vind. Appels en pere werk nie vir haar nie.
Haar vriendin Ina sê: "Jy't so 'n mooi lyf, daar's net te veel daarvan." En toe Andries, haar man, met 'n jonger, maerder model wegloop, kan sy haar behoorlik aan die troos van soetgoed oorgee. Sy moet verwerk wat haar man aan haar gedoen het, maar ook die verdwyning van haar suster uit haar lewe. Boonop sien sy haar kinders min omdat hulle verkies om by hulle pa en sy nuwe jong meisie te kuier.
Tot sy op 'n dag in Bruno Baumann, mede-eienaar van 'n modelagentskap, vasloop en hy dadelik die potensiaal in haar raaksien vir 'n advertensie vir meer volwasse vroue wat nie lyk of hulle op 'n hongerstaking is nie. Wie sou kon raai dat Jessie, wat so selfbewus oor haar liggaam is, as model gebruik word?
Sy en Bruno word vriende en hy neem haar op 'n rit van selfontdekking en selfaanvaarding. "In elke voorstedelike vrou skuil daar 'n roekelose rebel wat gevaarlik wil leef, en dinge wil doen wat glad nie by haar status en statuur as ordentlike en middeljarige vrou pas nie."
Terselfdertyd moet Bruno ook sy bagasie "wat hy soos 'n woonwa saam met hom sleep", hanteer. Dit pla hom dat hy nooit weet of wat hy doen ooit sy pa se goedkeuring sal wegdra nie. Met haar gul geaardheid help Jessie die gesin om 'n gebeurtenis uit hulle verlede te verwerk.
Toe Jessie agterkom dat sy gevoelens vir die gesofistikeerde Bruno ontwikkel en wilde fantasieë oor hom koester, maak sy 'n blikkie kondensmelk oop en drink die hele blik leeg om haar aandag op iets anders te rig as die man wat verkies om 'n alleenloper te wees en nog nooit daarin belang gestel het om te trou nie. Dit is dan ook die oomblik wat sy besef "sy grou haar graf met haar tande en dat sy haar lyf verniel omdat sy enige gemors daarin stop in 'n poging om van die gat aan die binnekant ontslae te raak."
Toe Bruno haar vra wat sy van 'n man verwag, antwoord sy "dat sy 'n vurige man begeer, iemand wat by tye na haar sal kyk soos 'n wolf wat haar wil verslind". En dit is wat sy in Bruno kry. Die weerstandige man val soos 'n mak lam voor Jessie.
Ek was aangenaam verras. Kristel Loots se boeke is soos liefdesromans behoort te wees; fantasie gemeng met realiteit, 'n paar lewenslesse om geloofwaardigheid aan die storie te gee en net genoeg erotika om mens lus (is dit die regte woord?) te maak vir nog.